ועדת החוץ והביטחון, כנסת 20, פרוטוקול מספר 283, 2018-12-10 10:45

אבי דיכטר: שלום לכולם.

אבי דיכטר: אנחנו בדיון פתוח של ועדת חוץ וביטחון.

אבי דיכטר: אני מזכיר לכולם, אנחנו התחלנו את הדיון הזה בעקבות בקשה לדיון מהיר של חברי כנסת.

אבי דיכטר: את הדיון קיימנו בסוף מאי.

אבי דיכטר: מאחר שתוך כדי הדיון לא הצלחנו לקבל את הנתונים בוועדה על הגוף שקם במשרד ראש הממשלה, לא לגבי התקציב, האיוש, ביקשנו גם דוח מהמינהל האזרחי.

אבי דיכטר: אנחנו לא קיבלנו עד היום לא את זה, לא את זה ולא את זה.

בצלאל סמוטריץ': תעמיד פנים שאתה מופתע.

אבי דיכטר: אגיד לך, חבר הכנסת בצלאל סמוטריץ, אני חושב שאנחנו כבר מספיק זמן בתחום הזה כדי להבין שכאשר יש דיון בוועדה אנחנו מתייחסים לזה ברצינות, חברי הכנסת מתייצבים לדיון הזה בצורה רצינית, או יוזמים אותו אפילו אם זה בדיון מהיר כמו הדיון הזה.

אבי דיכטר: אנחנו מצפים כמובן מהגופים הרלוונטיים, משרד ראש הממשלה, משרד הביטחון, משרד המשפטים וגופים אחרים, להתייחס לפחות באותה מידה של רצינות, מפני שבסופו של דבר בקצה של הדיון הזה ישנם בני-אדם ישראלים, שגרים בחבל הארץ שבו אנחנו מתמקדים.

אבי דיכטר: אני אומר בצער רב, לעשות דיון כזה אחרי הפיגוע הקשה של אמש.

אבי דיכטר: כולנו מתפללים גם להחלמתם של הפצועים, בוודאי של התינוק.

אבי דיכטר: תמיד כשאתה מגיע לתינוקות, הדברים האלה מקבלים משנה חשיבות.

אבי דיכטר: אני זוכר עוד כשהייתי ראש שב"כ קבענו מושג שנקרא סיכולי נשמה.

אבי דיכטר: פיגועים הם דבר קשה, איך שלא תסתכל עליהם.

אבי דיכטר: אבל כשיש פיגוע שהוא בדרגת חריפות, משהו שמקומם את כל קרביך, ואפרופו את התינוק של אמש, תינוק שהיה עוד עובר עד אחרי הפיגוע, אני זוכר את שלהבת פס בחברון, שקבענו שהמרדף אחרי הרוצח יהיה תמיד כדור ראשון במחסנית.

אבי דיכטר: כל אימת שיהיה מידע, כל המשימות האחרות יזוזו הצידה כדי להגיע אליו.

אבי דיכטר: כך היה עם הילדים בקיבוץ מצר וכך עם פיגועים מסוימים.

אבי דיכטר: לא שהאחרים היו יותר קלים, אבל כשאנחנו מגיעים לנושא הזה אנחנו תופסים משנה רצינות ונחישות.

אבי דיכטר: אבל אני מקווה מאוד ומאחל החלמה לפצועים, וביחד אתכם נתפלל להחלמת הפצועים הקשה, האימא והתינוק.

אבי דיכטר: אבל לא היינו צריכים את הפיגוע של אתמול כדי לקיים את הדיון היום ולהבין את המשמעות שלו.

אבי דיכטר: המדינה החליטה לעשות מהלך של מיפוי, הסדרה, הקימה צוות – אנחנו לא הזמנו את פנחס ולרשטיין?

שמואל לטקו: הזמנו ועוד איך.

שמואל לטקו: זימון אישי.

אבי דיכטר: מי מכאן מגיע מטעמו של פנחס ולרשטיין?

אבי דיכטר: אין פה אף אחד?

מרדכי יוגב: אין לו אף תקן חוץ ממנו.

מרדכי יוגב: אפשר לבדוק את זה.

אבי דיכטר: אני קצת מופתע.

אבי דיכטר: עכשיו אני מופתע, בצלאל.

אבי דיכטר: פנחס ולרשטיין הוא איש בעל הישגים ויכולות.

בצלאל סמוטריץ': הוא ננזף על-ידי היועץ המשפטי לממשלה בעקבות דברים שהוא אמר כאן בפעם הקודמת.

בצלאל סמוטריץ': יכול להיות שבגלל זה.

אבי דיכטר: אני חושב שהוא איש רציני, איש עצמאי.

אבי דיכטר: אפשר לחשוד בו בהכול, אבל אי אפשר לחשוד בו שהוא לא איש עצמאי.

אבי דיכטר: אני קצת מופתע שהוא לא הגיע ולא שלח אף אחד מטעמו כדי לומר את הדברים, כי הוא נשוא הדיון הזה ומצופה ממנו שבדיון כזה, שהוא דיון שנקבע יותר מחצי שנה אחרי הדיון הקודם, די והותר זמן כדי להסדיר את הדברים שאנחנו ביקשנו להבין אותם בדיון הקודם.

אבי דיכטר: אני מבקש לא לדבר כאן בטלפון, גם לא חברי הכנסת.

אבי דיכטר: אבל אנחנו נצטרך לבדוק אם הוא בדרך לכאן, או מי מטעמו.

מרדכי יוגב: הוא לא בדרך.

מרדכי יוגב: זה הטלפון שעשיתי.

אבי דיכטר: מי שיוכל להסביר מחברי הכנסת אולי.

אבי דיכטר: אנשים מכירים את המטריה.

אבי דיכטר: אנחנו בכל מקרה, בעקבות הקמת צוות ההסדרה שבראשו עמד פנחס ולרשטיין, רוצים להבין מה קורה עם הצוות, איך הוא קורם עור וגידים מבחינת אנשים, תפקידים, משימות, תקציבים כמובן, מה בוצע, איך הדברים האלה זזים הלאה.

אבי דיכטר: אני מניח שהצוות הזה עובד בצורה הדוקה מאוד עם המינהל האזרחי.

אבי דיכטר: בסופו של דבר זה ממש מתבקש.

אבי דיכטר: הטריגר בזמנו בבקשה לדיון מהיר, שיזמה אותו סדרה של חברי כנסת – בצלאל סמוטריץ נמצא כאן, נחמן שי, יואב קיש, מיכאל מלכיאלי, מנחם אליעזר מוזס, שאני לא רואה אותם כאן, והצטרפו חברי כנסת אחרים – אנחנו ראינו גם תוך כדי התקופה הזאת התכתבויות, גם אנחנו קיבלנו מכתבים בנושא הזה של הסדרה, ואני מבקש להתחיל את הדיון.

אבי דיכטר: פותח משרד הביטחון, בבקשה.

אורי מנדס: בוקר טוב, אדוני היושב-ראש, חברי הכנסת, אני אזהר בדבריי, אני לא מייצג את משרד הביטחון עדיין.

אבי דיכטר: אתה הכי קרוב.

אורי מנדס: כבוד רב הוא לי, אבל אני לא יכול לייצג את משרד הביטחון עדיין.

אורי מנדס: אני מבקש להתייחס לשלוש נקודות שעלו גם במצע לדיון וגם בדיונים הקודמים.

אורי מנדס: הנקודה הראשונה היא לעניין החלטת הממשלה בנושא של חוות גלעד.

אורי מנדס: החלטת הממשלה קובעת שבמקום יוקם יישוב.

אורי מנדס: כרגע אנחנו צריכים לקבל, בין מבין המועצה ובין מבין היזמים, תוכנית כלשהי כדי שאליה נוכל להתייחס.

אורי מנדס: כבר כאן אקדים ואומר, שאכן לצורך האישורים שלו במועצת התכנון העליונה, שזה יבשיל ויגיע לשלב של הדיונים, צריך להינתן פתרון לעניין של דרך הגישה למקום.

אורי מנדס: דרך הגישה למקום, מעבר לכל הבעיות התכנוניות הנוספות, הן בוודאי הקיבולת ופתרונות ביוב ותשתיות.

אורי מנדס: בשמחה רבה נסייע ככל האפשר לבצע את החלטת הממשלה.

אורי מנדס: זה יידרש לשולחנו של היועץ המשפטי לממשלה, לאור הצורך שיהיה ככל הנראה למצוא את הפתרון, שזו המכשלה התכנונית המרכזית לדרך הגישה למקום.

בצלאל סמוטריץ': מה יעזור שהמועצה תגיש תוכנית אם אין לך פתרון לדרך?

בצלאל סמוטריץ': הרי לא תוכל לאשר אותה.

אורי מנדס: אני לא מסוגל למצוא פתרון לדרך הגישה.

אורי מנדס: אני מסוגל להצביע על מצב הקרקעות במקום.

בצלאל סמוטריץ': מי אמור לתת את הפתרון?

אורי מנדס: אני אמור לייעץ כיצד ואיך ניתן לבצע ולהגיש תוכניות, אדוני חבר הכנסת.

אורי מנדס: פתרון לדרך הגישה למקום צריך להידון כרגע בפני היועץ המשפטי לממשלה, ושם יצטרכו ככל הנראה לבצע הפקעה, מה שנקרא רכישת נכסי ציבור.

בצלאל סמוטריץ': העליתם את זה בפני היועץ המשפטי לממשלה?

אורי מנדס: אני לא צריך להעלות את זה בפני היועץ המשפטי לממשלה.

בצלאל סמוטריץ': מי אמור להעלות?

אורי מנדס: יש החלטת ממשלה.

בצלאל סמוטריץ': יש החלטת ממשלה.

בצלאל סמוטריץ': מי אמורים לבצע אותה?

אבי דיכטר: בצלאל, זו לא חקירת עדים כרגע.

אבי דיכטר: זו בסך הכול סקירה של סגן רמ"א.

בצלאל סמוטריץ': הוא לא אמר שום דבר בסקירה.

בצלאל סמוטריץ': הוא לא אמר כלום, הוא אמר שהמועצה צריכה להגיש תוכנית, אבל בעצם זו תוכנית פיקטיבית כי אין לנו מה לדון בה, כי אין דרך גישה.

בצלאל סמוטריץ': אז יש החלטת ממשלה, מישהו אמור לממש אותה.

בצלאל סמוטריץ': מי שאמור לממש אותה זה אתם, המינהל האזרחי.

בצלאל סמוטריץ': תציפו את הבעיות, תעלו אותן למי שצריך לפתור אותן, יועמ"ש איו"ש.

אבי דיכטר: אורי, בבקשה.

אורי מנדס: הנושא השני זה עניין כוח האדם שהתקבל בהחלטה.

אורי מנדס: עד לשלב זה לא התקבל ולו אדם אחד למשרה.

אורי מנדס: אני פניתי כמה פעמים לנציבות שירות המדינה על מנת לקבל אישורים לקלוט את כוח האדם.

אורי מנדס: בשלב זה האישורים עדיין לא התקבלו, למעט אדוני מר פנחס ולרשטיין.

אורי מנדס: נכון, אף אדם לא הגיע לטובת המשימה ולא אושר לי על-ידי נציבות שירות המדינה בשלב הזה לקלוט אנשים לטובת המשימה כפי שאני ביקשתי.

אבי דיכטר: אנחנו קיבלנו בהתכתבות נדמה או, או בעדכון, שחמישה תקנים הוקצו, ארבעה לכם ואחד ליועמ"ש איו"ש.

אורי מנדס: יועמ"ש איו"ש באמצעות משרד הביטחון.

אורי מנדס: תקן צבאי, שבשלב זה טרם אויש.

אבי דיכטר: וארבעת התקנים?

אורי מנדס: גם כן, כמו שציינתי, ממתין לאישור של נציבות שירות המדינה.

אורי מנדס: פניתי כמה פעמים, גם בסיוע של מר ולרשטיין, לנציב שירות המדינה, מה שנקרא ועדת השירות, על מנת לאפשר לי לקלוט את האנשים.

אורי מנדס: אני מזכיר, האנשים מגיעים בתנאים מאוד בעייתיים ומגיעים לתקופה של שלוש שנים בלבד.

אורי מנדס: ביום שיאשרו לי להתחיל לאתר אותם.

בצלאל סמוטריץ': אתה מאתר אותם או פנחס?

אורי מנדס: אני.

בצלאל סמוטריץ': את כולם?

אורי מנדס: בתקווה.

בצלאל סמוטריץ': כמה אצלך יש?

אורי מנדס: ארבעה.

אבי דיכטר: ואחד אצל היועץ המשפטי של יהודה ושומרון?

אורי מנדס: נכון מאוד.

בצלאל סמוטריץ': זה בנוסף לארבעה?

אבי דיכטר: כן.

אבי דיכטר: כמה זמן זה נמצא על המדוכה?

אורי מנדס: מספר חודשים.

בצלאל סמוטריץ': החלטת הקבינט התקבלה לפני פסח, לפני שנה.

אבי דיכטר: לא, הדיון היה אחרי זה.

אבי דיכטר: הדיון היה במאי.

בצלאל סמוטריץ': החלטת הממשלה המדוברת, אותה החלטת קבינט, התקבלה לפני פסח תשע"ח.

אבי דיכטר: רק כדי להבין, הם באים למינהל האזרחי לשלוש שנים?

אורי מנדס: נכון מאוד.

אורי מנדס: הם אמורים, ברגע שהם ייקלטו וייכנסו לעבודה, לעבור תהליך הכשרה בצוות לבירור מעמד מקרקעין, שנמצא תחת יחידת הפיקוח של המינהל האזרחי, איש אחד בלשכת התכנון ואיש אחד ביחידת קמ"ט אפוטרופוס.

אורי מנדס: זאת אומרת שהצוות הזה יוכל לעבוד כאורגן ולהביא את הדברים לפועל, בפירוש בתיאום מלא עם מר פנחס ולרשטיין ובעשייה משותפת.

אורי מנדס: אבל כמו שגם עודכנתם בישיבה הקודמת, אנחנו לא ממתינים לכוח האדם.

אורי מנדס: סגן שר הביטחון נרתם באופן מלא לעניין הזה, ויחד עם המינהל האזרחי אנחנו ממלאים באופן מלא את החלטת הממשלה.

אורי מנדס: לכן הוקם צוות בהובלתו של ראש המינהל האזרחי, תחת סגן שר הביטחון, בהשתתפות מלאה של פנחס ולרשטיין, היועץ המשפטי, היועץ המשפטי של משרד הביטחון וכלל הגורמים.

אורי מנדס: על כן בוצע תהליך שעניינו צוות לגיבוש כלל מסד הנתונים, עם סדר עדיפויות, עם מדיניות כוללת כיצד אפשר להמשיך ולטפל בעניין.

אורי מנדס: החומר הזה טרם קיבל את התייחסותו וחוות דעתו לא של יועמ"ש איו"ש ולא של יועמ"ש משרד הביטחון באופן כתוב.

אורי מנדס: החומר כולו הועבר לעוזר שר הביטחון להתיישבות.

אורי מנדס: כפי שאמרתי, הוא בוצע בשיתוף מלא של כלל הגורמים, והם צריכים בסופו של דבר גם להעביר התייחסותם הכתובה ולהגיד שמכאן והלאה זו הדרך, זה המסלול, ואז זה יהווה פלטפורמה לאותם אנשים שבתקווה יגיעו ויוכשרו למשימתם כדי שאפשר יהיה לממש את זה הלכה למעשה, את מה שאפשר לקדם מבחינת תוכניות, מה שצריך להגיע להחלטות והכרעות מדיניות ומה שאפשר יהיה כמדיניות כוללת גם לפעילות בשטח ביום שאחרי האישור של הדבר הזה.

אורי מנדס: האישור של הדבר הזה מותנה כמובן ונמצא על שולחנו של עוזר שר הביטחון להתיישבות וסגן שר הביטחון.

אורי מנדס: זה לעניין הדברים שנעשו בעניין כוח-אדם וזה בעניין חוות גלעד.

אבי דיכטר: ראשי רשויות, בבקשה.

חננאל דורני: חננאל דורני, יו"ר מועצת יש"ע וראש מועצת קדומים.

חננאל דורני: הזכרת בדבריך את הפיגוע הנורא שהיה אתמול.

חננאל דורני: זה מביא אותי לאמירה שלא סתם הדיון בנושא ההתיישבות נמצא כאן בוועדה, לא רק בגלל שזה יהודה ושומרון אלא כי יש קשר הדוק בין התיישבות חזקה לבין המצב הביטחוני, ולכן הדברים גם קשורים זה בזה.

חננאל דורני: נתחיל קודם כל עם היישוב עפרה.

חננאל דורני: היישוב עפרה הוא אומנם מקרה בודד, אבל מקרה מאוד אבסורדי ומאוד צועק של יישוב שכבר 44 שנים על הקרקע, ועדיין כמעט כולו לא מוסדר.

חננאל דורני: זה עלה גם בוועדה הזאת בסיפור של יהודה ישראלי, אבל מאז הדברים לא הוסדרו.

חננאל דורני: במאי 2018, ככל הידוע לי, הוגשה חוות דעת משפטית שמאפשרת את הסדרת עפרה, ועדיין זה לא קרה.

ענת ברקו: מה המכשולים עכשיו?

ענת ברקו: איפה זה תקוע?

חננאל דורני: אני לא יודע מה המכשולים, אני רק יודע שהדברים לא נעשים.

ענת ברקו: חלק כן הוסדר, נכון?

חננאל דורני: לא, עפרה לא הוסדרה.

חננאל דורני: עפרה לא מוסדרת כיישוב.

חננאל דורני: אם יש חוות דעת, אז זה כבר לא משפטי לכאורה, אז איפה זה תקוע ומה מעכב את זה אני לא יודע.

חננאל דורני: אני רק אומר שמהוועדה צריכה לצאת קריאה קדימה.

ענת ברקו: זו הזדמנות טובה להסדיר את העניין.

חננאל דורני: נכון, בוודאי בבוקר הזה.

חננאל דורני: הנושא השני הוא נושא הקמת הצוות, ודיברתם עליו ואורי הרחיב.

חננאל דורני: ממאי 2017, מאז הוקמה הוועדה, עדיין לא קרה שום דבר.

חננאל דורני: פנחס עובד לבד, מייצר תוצרים, אבל זה בוודאי לא זה כאשר אין אנשים בקצה שיכולים לקדם את הדברים שמומלצים.

חננאל דורני: נושא נוסף, יש 30 אתרים שמשרד הביטחון כבר אמר והביע דעתו שאפשר להסדיר אותם גם ללא החלטת ממשלה.

חננאל דורני: זאת אומרת שמה שצריך זה רק אנשי עבודה שיעבדו ויקבלו החלטות ויסדירו את אותן נקודות התיישבות שאפשר להסדיר אותן.

חננאל דורני: יש פתרונות שהוצעו, יש פתרונות שעלו בוועדת זנדברג, בוועדת ההסדרה, שגם איתה לא נעשה דבר.

חננאל דורני: גם עם הדוח הזה לא נעשה למעשה שום דבר, למעט מסירתו.

חננאל דורני: אז גם פה אנחנו בעצם קוראים לוועדה, שהוועדה תדרוש תשובות מה קורה עם אותן נקודות התיישבות שניתן להסדיר אותן גם ללא החלטת ממשלה, והדברים לא נעשים.

חננאל דורני: נקודה נוספת היא מקומות שכרגע לא מוסדרים, אין איתם בעיית קרקע.

חננאל דורני: כל הבעיה היא הריחוק שלהם מיישוב קיים, וגם אותם ניתן להסדיר בקלות יתרה, להכריז עליהם כשכונה של יישוב קיים.

חננאל דורני: כל זמן שזה לא נעשה, זה יישוב לא מוסדר, לא חוקי.

חננאל דורני: אי אפשר להתקדם, אי אפשר להתפתח, אי אפשר לבנות גן ילדים.

חננאל דורני: פתיחת שנת הלימודים הייתה סאגה גדולה מאוד בעניין הזה, איפה אפשר לשים קרוואן בשביל ילדים שילמדו בכיתת גן.

חננאל דורני: אולי שלמה נאמן, שאצלו היו בגוש עציון מספר מקרים כאלה, יוכל להרחיב בעניין הזה.

חננאל דורני: הנקודה האחרונה, שגם היא ידועה ומפורסמת כבר שנים ארוכות, זה אותן אלפי יחידות דיור, 3,000 יחידות דיור שהוצאו מתחומי היישוב המוסדר.

חננאל דורני: יש יישוב שהוא מוסדר, והכול תקין באדמות מדינה, משכנתאות, היתרי בנייה, וצוות קו כחול החליט שהוא גורע את אדמות המדינה הללו מתוך היישוב.

חננאל דורני: היום יש אלפי בתים שלא יכולים לבנות בהם מרפסת או למכור בית ולא לעשות שום דבר.

חננאל דורני: גם כאן כבר יש פתרונות, ניתנו הצעות, יש כבר הנחיות כיצד ניתן לפתור את הדברים הללו.

חננאל דורני: צריך לפתור את זה מבלי לגלגל את האנשים לבתי משפט.

חננאל דורני: צריך לפתור את זה בצורה מערכתית, והדבר ניתן להיעשות.

חננאל דורני: זה גם חלק מהסדרת ההתיישבות.

אבי דיכטר: תודה רבה.

אבי דיכטר: שלמה נאמן מגוש עציון, בבקשה.

שלמה נאמן: מספר דברים קצרים.

שלמה נאמן: קודם כל, דבר כללי.

שלמה נאמן: לא עוזבת אותי התחושה שאם אצלי במועצה כך היו מתנהלים הדברים, האנשים היו אומרים שכנראה שבאמת לא מעוניין להצליח בתהליך וכך התהליך נראה.

שלמה נאמן: לא יכול להיות שאנחנו תקועים על אותן סוגיות משפטיות.

שלמה נאמן: הרי זו לא סוגיה שנמצאת בתהליך פתרון.

שלמה נאמן: אז יש בעיה של צירי גישה.

שלמה נאמן: אם הבעיה הזאת קיימת, היא פשוט קפואה.

שלמה נאמן: היא יכולה להתקיים גם 50 שנה אם אף אחד לא יפתור אותה, וכנראה שצריכים לפעול כאן ביד משפטית.

שלמה נאמן: ואם עולם המשפט לא יודע לתת פתרון, אז יכול להיות שעולם החקיקה.

שלמה נאמן: אז יכול להיות שבאמת אתם, רבותי חברי הכנסת מממשלת ימין, צריכים להתגייס לעניין ולחוקק הסדרה של המאחזים שלנו, של ההתיישבות הצעירה.

שלמה נאמן: כי אם אין דרך אחרת, אז כנראה שאין דרך אחרת.

שלמה נאמן: אפשר לתת חודש, חודשיים, חצי שנה, שנה.

שלמה נאמן: אבל אנחנו כבר לא שם, אנחנו לא במקום הזה וגם שום דבר לא מתקדם.

שלמה נאמן: הרי אנחנו עם אותן שאלות ואותן תשובות.

שלמה נאמן: זה לא שזה נמצא, זה מונח, זה בכתיבה, זה עוד שנייה, יש פתרון אבל עוד לא נוסח.

שלמה נאמן: אנחנו חוזרים לנושא פעם אחר פעם, עוברת שנה ועוד שנה ושום דבר לא זז.

שלמה נאמן: הילדים שלנו גדלים, נולדים, וכמו שאמר חננאל, בצדק, עדיין לא פותחים להם כיתות מעון וכיתות גן, כי לא מגיע להם.

שלמה נאמן: כי הם באמת לא נמצאים ביישוב מסודר.

שלמה נאמן: ואני מדגיש, הם לא נמצאים ביישוב מסודר לא כפולשים, אלא כיוון שממשלת ישראל בזמנו, לפני הרבה שנים, החליטה להקים את השכונות האלה כשכונות לא מסודרות, כי היו לה בעיות מדיניות.

שלמה נאמן: כך זה נעשה, והיום הממשלה צריכה לקחת אחריות.

שלמה נאמן: ואם הממשלה לא יודעת לקחת אחריות, אני קורא לכם, לחברי הכנסת, לקחת אחריות.

שלמה נאמן: דבר נוסף, שהוא יותר פרטני אבל אני גם רוצה להזכיר אותו, הנושא של יישוב צעיר איבי הנחל אצלנו בגוש עציון, שכבר עלה והוסר מסדר היום של ישיבת מועצת תכנון עליונה להסדרה.

שלמה נאמן: היישוב הזה עבר את כל ההליכים, את כל ההליכים המשפטניים, את כל ההליכים התכנוניים, ובעצם אצלו ביישוב הזה נפתרו כל הבעיות, ועדיין הוא הוסר ברגע האחרון מסדר היום של הוועדה.

שלמה נאמן: זה מעיד כאלף עדים שאין כאן מתווה להסדרה, כי הנה יש כאן יישוב שכבר נפתרו בו כל הבעיות ועדיין היישוב איבי הנחל לא עלה לסדר היום.

שלמה נאמן: עד כמה שאני יודע, החודש צריכה להיות ישיבת מת"ע נוספת, ואנחנו מקווים מאוד שהסדרתו של היישוב תוחזר לסדר היום.

יהודה גליק: אפשר להבין למה עוזר שר הביטחון לענייני התיישבות, קובי, לא נמצא פה, ולמה פנחס ולרשטיין לא נמצא פה?

בצלאל סמוטריץ': רונן פה.

יהודה גליק: רונן הוא בחור נחמד, השאלה אם יש סיבה למה שניהם לא נמצאים.

אבי דיכטר: השאלות האלה עלו לפני שהגעת.

יהודה גליק: ניתנו תשובות?

אבי דיכטר: לא היה מי שייתן את התשובה.

אבי דיכטר: גנץ, בבקשה.

אבי דיכטר: אנחנו מקצים שלוש דקות לדובר, כי אנחנו רוצים להספיק ויש לנו זמן קצוב למפגש הזה.

אבי דיכטר: בבקשה.

 << אורח >> ישראל גנץ: בוקר טוב, אדוני.

 << אורח >> ישראל גנץ: אני רוצה להצטרף למה שאמר ידידי חננאל.

 << אורח >> ישראל גנץ: אנחנו לא צריכים פיגועים.

 << אורח >> ישראל גנץ: אני הלילה הייתי בבית החולים כמעט כל הלילה, והבוקר בצומת עפרה.

 << אורח >> ישראל גנץ: אנחנו לא צריכים פיגועים כדי להסדיר, ומדובר פה על יישובים צעירים.

 << אורח >> ישראל גנץ: יש לנו יישובים ותיקים בני 40 שנה שלא מוסדרים.

 << אורח >> ישראל גנץ: אנחנו מדברים על עפרה, אנחנו מדברים על עלי, יישובים מראשית ההתיישבות וצריך לשים לזה סוף.

 << אורח >> ישראל גנץ: אני לא בוחר להתייחס ליישובים ספציפיים, ובקשה אחת לי אליכם.

 << אורח >> ישראל גנץ: הקדנציה הזאת היא לקראת סיום, ובשטח כמעט כלום לא קרה.

 << אורח >> ישראל גנץ: יש צוות הסדרה, יש הרבה רצון טוב, יש התקדמות בחקיקה, יש התקדמות בחוות הדעת, אבל בשורה התחתונה במבחן התוצאה אנחנו לא מצליחים להכריע.

 << אורח >> ישראל גנץ: אני לא אומר שאין הצלחות נקודתיות, אני אומר ברמת האירוע הכולל.

 << אורח >> ישראל גנץ: אצלכם אנחנו ממש בדקות האחרונות, צריך לתת ספרינט לסיום בדרכים שאתם מבינים.

 << אורח >> ישראל גנץ: לא נציע לכם איך לעשות את זה, אתם יודעים את זה הרבה יותר טוב ממני.

 << אורח >> ישראל גנץ: אבל צריך להגיע לתוצאות בקדנציה הזאת.

 << אורח >> ישראל גנץ: זאת הבקשה שלנו.

אבי דיכטר: תודה רבה.

אבי דיכטר: יוחאי, בבקשה.

יוחאי דמרי: אני אומר רק בקצרה.

יוחאי דמרי: לצערי אנחנו יודעים שכאשר נהרגים יהודים, נמצאים הפתרונות.

יוחאי דמרי: אני שואל למה צריך להיהרג בשביל ליישב את ארץ ישראל.

יוחאי דמרי: אפשר למצוא פתרונות גם בלי להיהרג.

אבי דיכטר: ערן, בבקשה.

 << אורח >> ערן בן ארי: ערן בן ארי, פורם קהלת.

 << אורח >> ערן בן ארי: הנקודה שאני רוצה להדגיש היא שיש הרבה מאוד נקודות יישוב, מאחזים שאפשר להסדיר אותם לפי המתווה של דוח זנדברג.

 << אורח >> ערן בן ארי: הדברים די ברורים וצריך לעשות את זה, אבל הדבר הזה לוקח זמן.

 << אורח >> ערן בן ארי: מה שלא לוקח זמן זה אותם מקומות יישוב שהדבר היחיד שמפריד ביניהם לבין הסדרה הוא החלטה מדינית, לא החלטה של הדרג הפקידותי המבצע והמינהל האזרחי.

 << אורח >> ערן בן ארי: מקומות כאלה שכל מה שנדרש לגביהם זה החלטה מדינית, כמו אביגיל ועשהאל בדרום הר חברון, כמו גבעה 77 ליד איתמר.

 << אורח >> ערן בן ארי: אלה דברים שניתן לפתור באופן ממש מיידי בעניין של החלטת ממשלה.

 << אורח >> ערן בן ארי: אז צריך לתת את הדעת על העניין הזה.

אבי דיכטר: כמה משפחות יש בכל אחד מהיישובים האלה שמנית?

 << אורח >> ערן בן ארי: עשרות משפחות בכל אחד.

יוחאי דמרי: באביגיל יש למעלה מ-45, בעשהאל עוד מעט 60.

יוחאי דמרי: 100 משפחות בשני יישובים.

יוחאי דמרי: סך הכול בכל היישובים אנחנו מדברים על 6,000 איש שנמצאים במקום לא מוסדר.

יוחאי דמרי: עשהאל זה יישוב שיש עליו החלטת ממשלה, להקים אותו.

יוחאי דמרי: הוא נמצא באדמות מוסדרות, אדמות מדינה, ויש לו אפילו הקצאה של החטיבה להתיישבות.

יוחאי דמרי: אין שום בעיה.

יוחאי דמרי: זו רק החלטה מדינית.

יוחאי דמרי: לכן אמרתי את מה שאמרתי קודם.

יוחאי דמרי: חבל שצריך שייהרגו אנשים בשביל לאשר יישובים.

 << אורח >> ערן בן ארי: יש עוד מספר דוגמאות ליישובים מהסוג הזה, ואנחנו קוראים לממשלה להסדיר את מה שהיא יכולה לעשות במקביל למאמץ שמוביל אותו מר ולרשטיין להסדרה ספציפית של כל מקום ומקום לפי הבעיות והפערים שיש אצלו.

 << אורח >> ערן בן ארי: תודה.

אבי דיכטר: תודה רבה.

אבי דיכטר: יגאל, בבקשה.

יגאל דילמוני: יגאל דילמוני, ממלא מקום מנכ"ל מועצת יש"ע.

יגאל דילמוני: אנחנו נמצאים פה כבר בהרבה דיונים שעוסקים בנושא הזה.

יגאל דילמוני: ההתקדמות איטית יחסית לעשרות אלפי תושבים שנמצאים בבעיה.

יגאל דילמוני: יש אלפי בתים שגרים בהם ילדים, יש סיפורים קשים שדיברנו עליהם בוועדות הקודמות והבעיה לא נפתרת.

יגאל דילמוני: מאחורי כל הדיונים האלה יושבים אנשים והם מחכים לראות שהעסק הזה נפתר.

יגאל דילמוני: אנחנו חוזרים שוב ושוב על אותם טיעונים, והדבר הזה לא מתקדם.

יגאל דילמוני: אני רוצה להגיד נקודה אחרת, שהיא לא קשורה ישירות להסדרת ההתיישבות, אבל היא כן קשורה לאירוע אתמול.

יגאל דילמוני: אנחנו קיבלנו הודעה שבשנת 2019 עומדים לקצץ 25% מתקני הגנת היישובים, מהחיילים ששומרים על היישובים, ועומדים לקצץ 20% מתקציבי מרכיבי הביטחון ביישובים בשנת 2019.

יגאל דילמוני: הפניות שלנו גם לפיקוד מרכז וגם למשרד הביטחון, ותשובות אין.

יגאל דילמוני: פיקוד מרכז אומר: זה נכפה עלינו.

יגאל דילמוני: דווקא לאור הפיגוע אתמול ולאור האירועים שמתרחשים אצלנו, אנחנו חושבים שזה יהיה מהלך הכי לא נכון שבעולם לקצץ דווקא עכשיו בחיילי הגנת היישובים ובמרכיבי הגנת היישובים.

יגאל דילמוני: הקיצוץ התקציבי הזה, לאחר בדיקה שלנו, יאפשר לנו רק לשמור על הקיים ולא לעשות מרכיבים חדשים ביישובים חדשים.

יגאל דילמוני: לכן דווקא בוועדה כאן אני מנצל את ההזדמנות, לאור האירוע הקשה אתמול, לצאת מפה בקריאה לעצור את הקיצוץ התקציבי במרכיבי ההגנה והביטחון ביישובים ביהודה ושומרון.

אבי דיכטר: תודה רבה.

אבי דיכטר: רונן פרץ, סגן מזכיר הממשלה, ולאחריו חברי הכנסת.

אבי דיכטר: בבקשה, רונן.

רונן פרץ: אני שמח שוב לראות את החברים כאן, שאנחנו עובדים בצמידות בשנים האחרונות.

רונן פרץ: הממשלה בוודאי לא צריכה אירועים מהסוג שהיו אתמול כדי לקדם את ההתיישבות ביהודה ושומרון.

רונן פרץ: אנחנו עושים את זה באופן כולל, באופן מאוד אינטנסיבי, בטח בשנים האחרונות.

רונן פרץ: כשמדברים על הסדרת המאחזים אני חושב שצריך להסתכל על זה כחלק מתמונה כוללת של כל יהודה ושומרון.

רונן פרץ: אני לא חושב שיש פה מבין ראשי המועצות שנמצאים כאן שיכולים להגיד שהם לא מרגישים בתנופה הגדולה, אם זה אצל שלמה נאמן בהסדרה של יישובים ושכונות.

בצלאל סמוטריץ': רונן, מה הוסדר?

בצלאל סמוטריץ': תנופה זה רוח, מה הוסדר?

רונן פרץ: אם אני לוקח את גוש עציון כדוגמה, עברנו שם אירוע קשה וכואב של נתיב האבות.

רונן פרץ: הוא הוסדר אני חושב בזמן שיא, גם אם זה פתרון זמני כרגע אבל הטיפול שם היה טיפול מקיף וכולל.

בצלאל סמוטריץ': אל מול הריסה, אבל.

בצלאל סמוטריץ': זה נקרא תנופה?

בצלאל סמוטריץ': זה נקרא קצת למתן את הנסיגה הקשה של בג"ץ.

אבי דיכטר: בצלאל סמוטריץ, אתה מבזבז את זמנך עכשיו.

אבי דיכטר: יש לך שלוש דקות לאחר מכן.

רונן פרץ: זה נקרא הסדרה.

רונן פרץ: אם אנחנו לוקחים פה את יוחאי דמרי חברי, אז כמובן יש לנו את נגוהות שהוסדרה בחודשים האחרונים.

רונן פרץ: אנחנו עושים הרבה, חברים.

יוחאי דמרי: אחרי 20 שנה.

רונן פרץ: בסדר, אבל אתה לא יכול להגיד שאחרי 20 שנה לא עשינו משהו, כי זה נעשה.

רונן פרץ: בתור משרד ראש הממשלה, האחריות מוטלת על כתפינו מצד אחד לקדם את ההתיישבות, אבל מצד שני, חברים, יש לנו גם אחריות מדינית.

רונן פרץ: אנחנו לא חיים בסביבה שהיא נקייה משיקולים נוספים שהם רלוונטיים.

רונן פרץ: אני חושב שאנחנו מובילים את התהליך הזה בצורה נבונה, חכמה, ומי שמכיר את הנתונים יודע גם על מה אני מדבר.

רונן פרץ: ואנחנו נמשיך לעשות את זה.

רונן פרץ: צוות ההסדרה פועל, עובד.

רונן פרץ: הוא עובד תחתיי.

רונן פרץ: זאת אומרת, אם פנחס לא פה אז אני פה, זה בסדר.

בצלאל סמוטריץ': כמה תקנים כבר אוישו אצלו?

רונן פרץ: מה שעשינו בוועדת ההסדרה, ואני אחדד את זה גם פה מול הוועדה, אחרי שמונה יושב-ראש צוות ההסדרה, מה שניסיתי לעשות, אולי בפעם הראשונה, זה איזשהו מיפוי של המאחזים כדי להבין איפה החסמים ואיפה נמצאות הבעיות.

רונן פרץ: הפעולה הזאת נעשתה בצורה מקיפה, בצורה טובה.

רונן פרץ: זיהינו שאין לי היום מה להאציל תקנים תחתיי, תחת משרד ראש הממשלה או תחת משרד הביטחון, אלא אנחנו צריכים אנשים שיעבדו, ונכון יותר שחלק מהתקנים יהיו במינהל האזרחי.

רונן פרץ: יש צוות שרים, כמובן, שפועל גם בצד המשפטי.

בצלאל סמוטריץ': אוישו כבר התקנים במינהל האזרחים?

רונן פרץ: הוא כולל את ראש הממשלה, הוא כולל את שר הביטחון, הוא כולל את שרת המשפטים.

בצלאל סמוטריץ': שלושה אנשים חברים בצוות?

רונן פרץ: כן.

בצלאל סמוטריץ': גם ראש הממשלה וגם שר הביטחון?

רונן פרץ: הצוות הוקם כשהיה ראש ממשלה בנפרד ושר ביטחון בנפרד.

רונן פרץ: מה שהוחלט שם הוא שאנחנו נעביר חלק מהתקנים למינהל האזרחי, שזה המקום הנכון לתגבר אותם ושם נעשית העבודה האמיתית.

רונן פרץ: התקנים האלה, למיטב הבנתי, סוכמו עם הנציבות ואמורים לעלות בוועדת השירות הקרובה על מנת לקבל פטור ממכרז ויהיו שם.

רונן פרץ: זו הדרך הקצרה ביותר שניתן לעשות את זה.

רונן פרץ: למיטב הבנתי, ואל תתפוס אותי במילה בצלאל, בסוף החודש אמור להתקיים דיון בוועדת השירות בעניין הזה.

אבי דיכטר: תודה רבה.

אבי דיכטר: אנחנו עוברים לחברי הכנסת.

אבי דיכטר: מרב מיכאלי ישנה?

אבי דיכטר: לא.

אבי דיכטר: חברת הכנסת אסנת מרק, בבקשה.

אבי דיכטר: שלוש דקות לרשותך.

אסנת מרק: ראשית, זו פעם ראשונה שאני מופיעה פה בוועדת החוץ והביטחון, אבל אני שמחה שהפעם הראשונה שלי היא דווקא בנושא כל כך חשוב של ההתיישבות.

אסנת מרק: אני תושבת העיר מעלה אדומים, ושאלתי את חברי סמוטריץ: הדיון הזה הוא פעם ראשונה שדנים בו?

אסנת מרק: הוא אמר לי: לא, דיוני שני-שלישי.

אסנת מרק: ואני תוהה על הדברים ואני שואלת אם אי אפשר להתקדם.

אסנת מרק: יושב פה נציג של המינהל ואומר לנו: עוד לא קלטנו חבר'ה, כי הם באים לתקופה מאוד מוגבלת.

אסנת מרק: לטעמי יש מספיק אנשים שירצו לעבוד בשביל שלוש שנים, ועבודה חשובה.

אסנת מרק: אז אני לא מבינה איפה זה תקוע.

אסנת מרק: אני חושבת שראשי הרשויות שיושבים פה סובלים יום-יום.

אסנת מרק: התושבים שלהם, אחרי כל דיון כזה, מצפים מהם לאיזושהי בשורה, והם חוזרים כלעומת שבאו.

אסנת מרק: הגיע הזמן שיינתן פה איזשהו מענה ליישובים האלה בצורה חד-משמעית.

אסנת מרק: נכון, אני יודעת, הממשלה עשתה ועושה למען ההתיישבות, ראש הממשלה רואה בהתיישבות חלק חשוב ומהותי למען יהודה ושומרון.

אסנת מרק: אבל עדיין אני חושבת שיש דברים ובעיות אקוטיות שחייבים לטפל בהם.

אסנת מרק: אני רואה את זה גם במעלה אדומים, הסיפור של הבנייה – הכול תקוע, שום דבר לא זז.

אסנת מרק: אני יכול להגיד שאני רואה את זה ביישוב שלי, ובטח ביישובים שיושבים פה ובמועצות אזוריות שיושבים פה וראשי היישובים שיושבים כאן, אצלם בטח זה הרבה יותר חמור.

אסנת מרק: בעיקר אחרי הפיגוע של אתמול, אין ספק שצריך לטפל בסוגיה הזאת, וזאת אחת הסוגיות הכי חשובות שכרגע עומדות על הפרק.

אסנת מרק: אני מסכימה עם חננאל שאמר שאנחנו נמצאים לקראת סוף קדנציה.

אסנת מרק: אני מאוד אשמח שהיא תיגמר בנובמבר, בשבילי, אבל בכל מקרה צריך לתת פה בוסט רציני כדי לטפל בדברים החשובים האלה.

אסנת מרק: תודה.

אבי דיכטר: כשגנץ אמר סוף קדנציה, כולנו מבינים שכאשר מודיעים על פיזור הכנסת לקראת הבחירות הבאות, זו כבר תקופה שאי אפשר לעשות בה.

אבי דיכטר: לכן ההערה הזאת היא גם נכונה וגם אופרטיבית.

אבי דיכטר: תודה רבה.

אבי דיכטר: חבר הכנסת מוטי יוגב, ולאחריו בצלאל.

מרדכי יוגב: תודה, אדוני היושב-ראש, וכל היוזמים וכל הנמצאים פה.

מרדכי יוגב: אני רוצה לומר את הדבר הפשוט.

מרדכי יוגב: אני מסתכל יותר על הדרג הבכיר פה, על רונן, נציג ראש הממשלה.

מרדכי יוגב: לא צריך לומר לך, חיים שם אלפי יהודים.

מרדכי יוגב: הזכיר ראש מועצת דרום הר חברון, כ-6,000 יהודים.

מרדכי יוגב: רובם הגדול משלמים מיסים, משרתים בצה"ל, חפצים לשמור את החוק, והחוק לא נותן להם את היכולת להסדרה.

מרדכי יוגב: הגיעו כבר לכך שיש צוות הסדרה, לכך שיש אדם במשרד ראש הממשלה שתפקידו לעשות את ההסברה, ובעצלתיים, ואנחנו צריכים להתקדם.

מרדכי יוגב: אמרו פה: נעבור מעוד קדנציה לעוד קדנציה.

מרדכי יוגב: רוצה לומר, אם אני רוצה להיות אופרטיבי, יש רצון, יש מדיניות, אין התקדמות מספקת.

מרדכי יוגב: אני מנסה להיות אופרטיבי.

מרדכי יוגב: צריך לוודא שהאיוש הזה אכן יתקדם, קרי נציבות שירות המדינה, לזרז את הדיון.

מרדכי יוגב: לאחר מכן לראות עם התקנים במינהל האזרחי, שהתקנים אכן מאוישים.

מרדכי יוגב: והבנתי שיש פה בעיה לתקנים זמניים של שלוש שנים עם תנאים פחות או יותר, אבל להוציא את זה.

מרדכי יוגב: שיצאו מכרז ויהיו אנשים שירצו ללכת לזה, גם אם זה יהיה בגדר עבודת סטודנט זמנית לאנשים מוכשרים ולאייש את התקנים.

מרדכי יוגב: לאחר מכן ופה נאמר שאין תוכניות על-ידי סגן רמ"א אל"מ אורי.

מרדכי יוגב: רוצה לומר, אם יש תוכניות, בוודאי אביגיל או עשהאל הם כבר בני שנים, אז ייתכן שבחוות גלעד – ואין פה נציג של מועצה אזורית שומרון – צריך לזרז שתהיה תוכנית, ולאחר מכן יהיו בעיות.

מרדכי יוגב: אז על הבעיות צריך להתגבר.

מרדכי יוגב: הזכירו פה דרך גישה, דברים אחרים.

מרדכי יוגב: אז ימצאו אנשים.

מרדכי יוגב: משום שכרגע הוועדה היא רק של שניים, של ראש הממשלה ושר הביטחון ושל שרת המשפטים, יכול להיות שהיא יכולה לעשות את זה יותר טוב.

מרדכי יוגב: צריך למצוא תיאום רק בין שניים.

מרדכי יוגב: אז צריך לזרז אותה ולהביא אותה לידי החלטות, ואתה פה לצורך העניין שליח הציבור, או הגבאי במובן החיובי, של זירוז הדברים.

מרדכי יוגב: ואני חושב שלנו כוועדה אין לנו ברירה אלא לעשות את דיון המעקב בקבועת זמן יותר קצרה.

מרדכי יוגב: בהקשר הנוסף שנאמר פה על-ידי ממלא מקום מנכ"ל מועצת יש"ע ודובר מועצת יש"ע, יגאל דלמוני, נושא קיצוץ הסד"כ הביטחוני ותקני הבטחת השמירה ומרכיבי הביטחון.

מרדכי יוגב: יודעת פה הוועדה שאנחנו מטפלים הרבה בצפון והרבה בעוטף עזה, ועל הכול אנחנו מסתכלים בסדרי עדיפות.

מרדכי יוגב: אבל לא יכול להיות שהערכת המצב הצבאית היא שבמקום שבו יש פיגועים, במקום שבו נהרגים אנשים, כמו בפיגוע נווה צוף, אתמול בערב, דווקא שם יקצצו סד"כ על חשבון דברים אחרים.

מרדכי יוגב: משהו פה בהערכת המצב הצה"לית הביטחונית, כי הרי זה עולה מלמטה למעלה, משהו פה עקום.

מרדכי יוגב: על כן אני ביקשתי בעניין הזה דיון דחוף, גם בנושא קיצוץ הסד"כ, גם בנושא קיצוץ תקני השמירה שקיבלו אותו מהיום למחר בלא להתייעץ, וגם בנושא הצמצום במרכיבי הביטחון.

מרדכי יוגב: גם בעניין הזה אני פונה פה לרונן, נציג משרד ראש הממשלה, שראש הממשלה ושר הביטחון ישים את זה לנגד עיניו, או לפחות יעשה "עמודו" עד קבלת הערכת מצב מחודשת כדי שלא נמצא את עצמנו בעוד פיגוע ובעוד נפגעים כאשר אין כוח לטפל בו, או משהו במרכיבים הללו חסר.

אבי דיכטר: תודה רבה.

אבי דיכטר: חבר הכנסת בצלאל, לאחריו נורית קורן.

בצלאל סמוטריץ': אדוני היושב-ראש, אני מאוד אוהב ומחבב את כל האנשים שסביב השולחן, אבל אם הבדיחה הזאת לא הייתה על חשבוננו היינו צוחקים.

בצלאל סמוטריץ': זה עצוב וזה מקומם.

בצלאל סמוטריץ': אם כולם רוצים במשך כל כך הרבה שנים ולא מצליחים, אז אני לא יודע, זו חבורה של לא-יוצלחים.

בצלאל סמוטריץ': ואם לא רוצים ועובדים עלינו, אז זה גם חמור.

בצלאל סמוטריץ': עם כל הכבוד, אזרחי יהודה ושומרון, חצי מיליון תושבים, לא בחרו במינהל האזרחי לנהל להם את החיים.

בצלאל סמוטריץ': עם כל הכבוד, הם גם לא בחרו בוועדת שרים, אם שניים או שלושה שרים, הם בחרו בכנסת.

בצלאל סמוטריץ': אדוני היושב-ראש, אני הנחתי על שולחן הכנסת הצעת חוק הסדרה 2, שמדברת על אותם יישובים שהוקמו על אדמות מדינה ונמצאים בתהליכי הסדרה, וההצעה קובעת שני מרכיבים.

בצלאל סמוטריץ': קודם כל לוחות זמנים.

בצלאל סמוטריץ': תוך שנתיים הסיפור הזה צריך להיגמר.

בצלאל סמוטריץ': דבר שני, הוראות מעבר לתקופת הביניים.

בצלאל סמוטריץ': הרי הבעיה הקשה שלא עלתה כאן, שבכל התקופה הזאת אותם אלפי תושבים הם אזרחים סוג ד'.

בצלאל סמוטריץ': הם לא יכולים לקבל שירותים.

בצלאל סמוטריץ': אסור לרשויות לעשות שם פיקוח, אסור לשים מרכיבים ביטחון, אסור לפנות זבל, כי הרי זה מאחז לא חוקי אז איך הרשות המקומית יכולה לתת מענה?

בצלאל סמוטריץ': אז יש לנו אלפי תושבים שלא מקבלים מענה.

בצלאל סמוטריץ': החוק הזה קובע שבתקופת הביניים, מהיום שהוא נכנס לתוקף ועד שההסדרה תבוצע בפועל, הרשויות המקומיות שהיישובים האלה נמצאים בתחומן יכולות להתייחס אליהם כאל יישוב מוסדר לכל דבר ועניין, לתת בו את כל השירותים המוניציפליים הבסיסיים שאתה ואני וכל אזרח אחר במדינת ישראל זכאים וחייבים לקבל.

בצלאל סמוטריץ': החוק גם כמובן קובע שבתקופה הזאת אכיפה כנגד בנייה לא חוקית ביישובים האלה יורדת לתחתית סולם העדיפויות.

בצלאל סמוטריץ': מבחינתי, ברגע שהחוק הזה עובר, כאב ראש ההסדרה הוא כבר לא שלנו.

בצלאל סמוטריץ': ופה אני מגיע לנקודה המרכזית.

בצלאל סמוטריץ': היום כאב ראש ההסדרה הוא של התושבים.

בצלאל סמוטריץ': הם המסכנים של ראשי הרשויות שלא יודעים לתת מענה לתושבים.

בצלאל סמוטריץ': זה לא מעניין לא את ראש הממשלה ולא אחרים, זה לא בוער להם.

בצלאל סמוטריץ': אחרי שהחוק הזה יעבור, היישובים האלה מבחינתי מתנהלים כמו יישובים רגילים לכל דבר ועניין, התושבים מקבלים שירותים, ראשי המועצות עושים את שליחותם ומטפלים בתושבים שלהם, ועכשיו כן יוסדר או לא יוסדר אותי זה פחות מעניין.

בצלאל סמוטריץ': זה הופך להיות כאב ראש של ראש הממשלה.

בצלאל סמוטריץ': אני כבר שמתי את החוק הזה על סדר יומה של ועדת שרים לחקיקה ביום ראשון הקרוב.

בצלאל סמוטריץ': אני מבקש שהסיכום של הדיון הזה כאן בוועדה יהיה לקרוא לחברי ועדת שרים לקדם את החוק הזה.

בצלאל סמוטריץ': יש גבול כמה אפשר לתת אורך רוח לממשלה שפשוט לא מתפקדת.

בצלאל סמוטריץ': זה המקום שבו אנחנו כחברי כנסת יכולים וצריכים להיכנס.

בצלאל סמוטריץ': אני משוכנע, אגב, שיהיה לזה רוב גדול בכנסת.

בצלאל סמוטריץ': לדעתי גם באופוזיציה.

בצלאל סמוטריץ': היו גם בדיונים הקודמים חברי כנסת מהאופוזיציה שברמה האנושית אמרו: חבר'ה, אם אתם לא מפנים – אנשי שמאל רוצים מבחינה מדינית לפנות – התושבים האלה נמצאים, צריכים לקבל שירותים כמו כל אזרח במדינת ישראל.

בצלאל סמוטריץ': שוב, החוק הזה עולה לוועדת שרים.

בצלאל סמוטריץ': אגב, חתמו עליו למעלה מ-15 חברי כנסת.

בצלאל סמוטריץ': אני מבקש שהודעת הסיכום כאן תקרא לוועדת שרים לאשר את החוק הזה ולקדם אותו הכי מהר שאפשר.

 << אורח >> ישראל גנץ: אני רוצה לחזק את דבריו של ידידי חבר הכנסת, כי היום האחריות מוטלת עלינו, ראשי המועצות.

 << אורח >> ישראל גנץ: דוח מבקר המדינה האחרון פונה אלינו איך אנחנו נותנים להם שירות, ואנחנו נמצאים בין הפטיש לסדן.

 << אורח >> ישראל גנץ: יש ילדים שצריך לתת להם מים, חשמל והסעה לבית הספר, ומבקר המדינה שואל אותנו איך אנחנו עושים פעולה שהיא לא חוקית.

 << אורח >> ישראל גנץ: אי אפשר להשאיר את הכדור אצלנו, ואנחנו מבקשים את עזרתכם.

אבי דיכטר: אני ממליץ לכם לבדוק את ההסדר שקבע בג"ץ לגבי יישובים בלתי מוכרים.

בצלאל סמוטריץ': בדקנו.

אבי דיכטר: תיארתי לעצמי שקלעתי לדעת גדולים.

בצלאל סמוטריץ': בסדר.

בצלאל סמוטריץ': גם אצל הבדואים לא מפנים, אתה יודע.

 << אורח >> ישראל גנץ: אדוני היושב-ראש, שאלנו אותו את זה באופן אישי כשישבנו מולו, לא קיבלנו תשובות.

בצלאל סמוטריץ': הסיכום שלי הוא שלממשלה היה מספיק זמן לטפל בזה.

בצלאל סמוטריץ': היא לא עשתה הזה, עכשיו הגיע זמן כנסת, ואני מציע שנעשה את זה אנחנו.

אבי דיכטר: בצלאל, ההספק שלך בשלוש דקות הוא יותר מאשר של חבר כנסת ממוצע.

אבי דיכטר: תודה רבה.

אבי דיכטר: חברת הכנסת נורית קורן, ולאחריה חברת הכנסת שרן השכל.

נורית קורן: אדוני היושב-ראש, גם לי זו הפעם הראשונה שאני נמצאת פה בדיון פתוח.

נורית קורן: לצערי אתמול חווינו פיגוע קשה מאוד, ומכאן אני שולחת איחולי החלמה מהירה לפצועים, ואני מקווה שגם התינוק יחזיק מעמד ויחיה.

נורית קורן: אנחנו סובלים פה יותר מדי מהתנכלויות.

נורית קורן: הקלות הבלתי נסבלת של הטרור הזה, שאנשים שעומדים בתחנה ויורים בהם כמו צאן לטבח, זה פשוט נורא.

נורית קורן: אנחנו צריכים אחת ולתמיד לקרוא לראש הממשלה לעשות את ההסדרה ולתת לאנשים לחיות כמו שצריך.

נורית קורן: לא ייתכן שאנשים נשארים בצורה שהם לא יודעים מה יקרה איתם, כמו שקרה כשפינינו את הבתים בעפרה לא מזמן והרסנו בתים.

נורית קורן: זה נורא, זה פשוט נורא.

נורית קורן: אם המדינה שלחה את האנשים הללו, ואני יודעת כבת להורים מקריית-ארבע, המדינה בנתה את התשתיות, הגיעה העת לתת להם את הביטחון הזה שהם יושבים שם.

נורית קורן: אני מצדיעה למתיישבים הללו, אני מצדיעה להם, כי זו ציונות לשמה, ואנחנו צריכים לתת את הכול.

נורית קורן: כמו שאמר הדובר של עפרה, 40 שנה אנחנו מחכים וממתינים, אנחנו הצבענו לממשלת ימין והגיעה העת שממשלת ימין כמונו תעשה את המפנה.

נורית קורן: די, מספיק.

נורית קורן: עד עכשיו לא הייתה מספיק בנייה, צריך להוסיף בנייה, ואני אומרת: על פיגוע, תקים עוד יישוב חדש, כי זאת התשובה.

נורית קורן: כי אם הם ידעו שיש יישובים חדשים, הם ידעו שלא משתלם לעשות שום פיגוע טרור.

נורית קורן: זה מה שאנחנו צריכים, ואני בטוחה שכל חבר כנסת שיושב פה בחדר תומך בדברים שלי.

נורית קורן: זאת הקריאה שלי, לצאת מפה לראש הממשלה ולוועדת ההסדרה ולומר: די, תנו לאנשים לחיות כמו שצריך.

נורית קורן: תודה.

אבי דיכטר: תודה רבה.

אבי דיכטר: שרן השכל, ולאחריה שולי מועלם.

שרן השכל: תודה רבה.

שרן השכל: הפנייה שלי היא באמת לצוות של ראש הממשלה.

שרן השכל: אנחנו ביקשנו בצורה מאוד ייחודית להסדיר את חוות גלעד, והיו לזה שתי סיבות.

שרן השכל: שתי הסיבות נובעות מתוך מלחמה ומאבק שאנחנו מנהלים פה במדינת ישראל, שחלק גדול שלו הוא בעצם איזושהי מלחמה פסיכולוגית.

שרן השכל: מלחמה על התודעה ועל מה שקורה בשטח.

שרן השכל: מצד אחד ההחלטה הייתה אמורה לתת לפלסטינים את התחושה שכאשר הם רוצחים אזרחים ישראלים יהודים, לא יהיה שם שום ניצחון.

שרן השכל: להפך, מדינת ישראל תפעל ביד יותר קשה ותסדיר את העניין הזה.

שרן השכל: זאת אומרת, לבוא ולהסביר להם שאנחנו פה מנצחים, עם כל ניסיון של פשע נתעב שהם מבצעים כלפינו.

שרן השכל: הצד השני היה כדי לתת מורל ולתת איזושהי תחושה של חיזוק וביטחון לאלו שנמצאים בשטח יום-יום ומסכנים את החיים שלהם בשמירה על האדמה של מדינת ישראל.

שרן השכל: אנחנו הפקרנו אותם.

שרן השכל: כשאנחנו רואים את הסיטואציה היום כל כך הרבה זמן אחרי, הם ניצחו.

שרן השכל: והם ניצחו לא בגלל שאנחנו רצינו שננצח, הם יושבים וצוחקים עלינו, אומרים שהם מנצחים במלחמה הפסיכולוגית הזאת בגלל הבירוקרטיה.

שרן השכל: זה בלתי מתקבל על הדעת.

שרן השכל: לא יכול להיות שבמאבק על מדינת ישראל הבירוקרטיה תנצח ותהיה לכלי בידיים של הפלסטינים.

שרן השכל: אנחנו לא מסוגלים לקבל את זה.

שרן השכל: חוות גלעד היא סמל.

שרן השכל: היא סמל לכל ההתיישבות.

שרן השכל: אנחנו רואים את הפיגוע המזעזע שהיה אתמול בעפרה, ואנחנו רוצים לומר: אוקיי, הם באו ופגעו בנו, הם ביצעו פשע?

שרן השכל: בואו נראה להם עוד הפעם איזשהו ניצחון אחר.

שרן השכל: אבל הם ישבו ויצחקו עלינו, כי הם ידעו שכל הגלגלים הבירוקרטיים ימנעו את הניצחון הזה שלנו.

שרן השכל: איך אנחנו מתמודדים עם זה?

שרן השכל: אתם צריכים לוודא שהניצחון הזה של מדינת ישראל הושג.

שרן השכל: אתם צריכים לוודא שהגלגלים הבירוקרטיים פועלים יותר מהר, ואם צריך, כן, לפנות את השולחן ולפנות פקידים מתפקידים אחרים ולהתרכז רק בזה, כי יש לזה משמעות אדירה לכל המאבק שלנו פה במדינת ישראל.

שרן השכל: וזו אחת הבקשות שלי שתצא היום מהוועדה.

שרן השכל: אנחנו רואים דווקא בימים כאלה, שאנחנו מדברים על מישהו שיושב בכלא על מכירה של שטח קרקע ומעונה בכלא הפלסטיני, כאשר לקחו אותו ממזרח ירושלים, שטח בריבונות ישראלית, ורק לפני כמה ימים מישהו נרצח בשטח ישראלי בג'לג'וליה, חוסל על-ידי המנגנון הפלסטיני.

שרן השכל: אני מצטערת וכואב לי להגיד את זה, שבמלחמה הפסיכולוגית הם מנצחים, וזו מלחמה שאנחנו לא יכולים להרשות לעצמנו להפסיד בה.

שרן השכל: אני מבקשת מכם לקחת את האחריות במלחמה הזאת, ותנו למדינת ישראל לנצח.

אבי דיכטר: תודה רבה.

אבי דיכטר: שולי מועלם, ולאחריה יהודה גליק.

שולי מועלם-רפאלי: תודה, אדוני.

שולי מועלם-רפאלי: תודה רבה על הדיון הנוסף בנושא הזה.

שולי מועלם-רפאלי: רונן, אמרת שבוצע מיפוי של המאחזים.

שולי מועלם-רפאלי: אז אשמח להבין בעקבות הדברים שאמר פה עוזר שר הביטחון בדיון הקודם, שישנם 30 אתרים שניתן להסדיר אותם עכשיו, האם במיפוי שנעשה אתם מבינים שאכן 30 אתרים ניתנים להסדרה עכשיו.

שולי מועלם-רפאלי: כי אם כן, אז אנחנו מבקשים או להעלות אותם למת"ע הקרובה בדצמבר, 30 או לפחות את השניים שהוצאנו במת"ע האחרונה, או שתגידו לנו איפה הבעיות בהסדרה של כל אחד ואחד.

שולי מועלם-רפאלי: איפה הבעיות בדרכי גישה, איפה ההסדרה צריכה להיות מדינית ומתי תתקבל ההחלטה המדינית.

שולי מועלם-רפאלי: בסוף יושבים פה בעיקר חברי קואליציה, בעיקר אנשים שמאמינים, כמו ראש הממשלה שאתה נציגו כאן, שההתיישבות ביהודה ושומרון היא בליבת הקיום של מדינת ישראל, ושואלים את עצמם איך יכול להיות ששוב ושוב אנחנו מגלגלים את זה לראשי הרשויות.

שולי מועלם-רפאלי: הרי מדובר פה על אנשים שאמורים לחיות פה חיים מלאים, והחיים שלהם הם לא מלאים.

שולי מועלם-רפאלי: מה אנחנו עושים איתם באותו זמן ביניים שבצלאל דיבר עליו?

שולי מועלם-רפאלי: איך אנחנו מונעים את ההרס של היישובים האלה?

שולי מועלם-רפאלי: מה קורה עם אלה שאפשר להסדיר אותם כשכונות של יישובים קיימים?

שולי מועלם-רפאלי: האם בזה אנחנו מתקדמים?

שולי מועלם-רפאלי: הרי הדרכים ניתנו על-ידי אנשי המקצוע במשרד הביטחון.

שולי מועלם-רפאלי: איך בפרקטיקה הדבר הזה מתקדם?

שולי מועלם-רפאלי: גם אני רוצה להצטרף מאוד לקריאה של אסנת, שהדבר הזה חייב להיות עכשיו.

שולי מועלם-רפאלי: כי אם אנחנו הולכים להכרזה על בחירות במאי, זה אומר שיש לנו בערך את המת"ע הקרובה בשביל להכניס אליה את מקסימום היישובים הצעירים שאנחנו יכולים כדי שהדבר הזה יתבצע עוד בממשלה הזאת.

שולי מועלם-רפאלי: כי כמו שאנחנו יודעים, ואמר יושב-ראש הוועדה בצדק, כשיהיה פה זמן ביניים, יסבירו לנו שוב ושוב שאז בטח אי אפשר להסדיר.

שולי מועלם-רפאלי: הדבר האחרון, קשה לי הקריאה להקים יישובים בעקבות פיגועי טרור.

שולי מועלם-רפאלי: אבל אני חושבת שפה לא מדובר על הקמת יישוב, פה מדובר על חוות דעת משפטית שכבר ניתנה, שניתן להסדיר את עפרה.

שולי מועלם-רפאלי: אז אני לא בטוחה שאני יוצאת מגדרי בקריאה בעקבות פיגועי טרור להקים יישובים.

שולי מועלם-רפאלי: אני חושבת שצריך להקים יישובים יום אחרי יום אחרי יום, עם ובלי קשר לפיגועי טרור.

שולי מועלם-רפאלי: לפיגועי טרור יש מענים אחרים שצריך לעשות, אותם מרכיבי ביטחון ודברים נוספים שהוועדה הזאת שמה עליהם הרבה מאוד דיונים ולהבין איך יכול להיות שבמקום ששוב ושוב ישנם בו פיגועים אנחנו שומעים שוב ושוב על צמצום בכוח הצבאי.

שולי מועלם-רפאלי: אבל עד שאנחנו לא שם, יש חוות דעת משפטית שאפשר להסדיר את עפרה.

שולי מועלם-רפאלי: למה אנחנו לא עושים את זה?

שולי מועלם-רפאלי: לא בעקבות הפיגוע של אתמול, עוד לפניו ואחריו, בלי קשר לפיגוע המזעזע שכולנו כמובן שותפים פה בקריאה לרפואה שלמה ובעזרת השם לעשות את מה שצריך.

שולי מועלם-רפאלי: אבל אם יש מיפוי, אז בואו תגידו מה יש בתוך המיפוי, מה הפתרונות לאלה במיפוי, מה הפתרונות לאלה במיפוי, ובעיקר מה עולה במת"ע הקרובה.

אבי דיכטר: תודה רבה.

אבי דיכטר: חבר הכנסת יהודה גליק, בבקשה.

יהודה גליק: אדוני היושב-ראש, חבריי, רונן, אתה כזה מתוק, אני לא יכול לכעוס עליך.

יהודה גליק: אני לא יודע איך עושים את זה, אני פשוט אוהב אותך.

יהודה גליק: אבל אין מה לעשות.

יהודה גליק: לצערי מה שאמר ידידי יושב-ראש המועצה האזורית שלי, יוחאי דמרי, הוא לא נכון.

יהודה גליק: גם כשנהרגים אנחנו לא מצליחים להסדיר.

יהודה גליק: חוות גלעד, למרות הפיגוע שהיה שם, לא הוסדרה.

יהודה גליק: אז לצערנו גם רציחות לא מועילות.

יהודה גליק: גם אני ביקרתי הבוקר בבית החולים במחלקת טיפול נמרץ, לחזק את ידי המשפחה שגם אני עברתי שם ואמרתי להם שהם בידיים טובות וכולנו מתפללים לרפואתם.

יהודה גליק: אבל לכל אחד מאתנו ולכל מי שעיניו בראשו ברור, וראש הממשלה בעצמו אמר את זה: אני בעד חיזוק ההתיישבות, לא אפנה אף יישוב.

יהודה גליק: כך הוא אמר.

יהודה גליק: אם כן, יש אלפי תושבים שהדבר הנכון – אתם יודעים שזה נכון ואתם יודעים שגם בשיקולים המדיניים, כשמדינת ישראל אומרת את מה שנכון, גם אם לפעמים העולם צריך לגרד, בסוף הוא מקבל את העניין הזה.

יהודה גליק: לא נכון להשאיר אלפי תושבים במגורים באופן שבו הם לא מוסדרים.

יהודה גליק: נכון להסדיר את זה, וכל מי שעיניו בראשו מבין שאנחנו לא הולכים לקראת פינוי יישובים, כיוון שאין פרטנר ואין שותף ואין שום כיוון כזה.

יהודה גליק: לכן הדבר הנכון הוא לעשות את הדבר הזה.

יהודה גליק: אמרת, רונן, שמיפיתם.

יהודה גליק: יופי.

יהודה גליק: עכשיו אנחנו רוצים לקבל את לוח הזמנים של איך מיישמים את המיפוי הזה.

יהודה גליק: בשביל מה עושים מיפוי?

יהודה גליק: הרי את המפות אתם מכירים.

יהודה גליק: אפשר לשלוח לכם תצ"אות.

יהודה גליק: המיפוי הוא כדי לדעת מה הבעיות.

יהודה גליק: אז בואו, תציעו בבקשה בפני הכנסת לוח זמנים, מה עושים במיפוי.

יהודה גליק: המיפוי הוא לא בשביל להכניס למגירה ולהגיד שעשינו מיפוי.

יהודה גליק: המיפוי אמור להיות בתוכנית עבודה.

יהודה גליק: תוכנית העבודה אומרת: מיפינו, אלה הבעיות, אלה יוסדרו תוך יומיים, אלה יוסדרו תוך שבועיים, אלה תוך חודשיים וכו'.

יהודה גליק: תודה רבה.

אבי דיכטר: תודה רבה.

אבי דיכטר: יואב קיש, לפנים משורת הדין אני נותן לכם לדבר, פשוט כי אתה בין היוזמים של הדיון המהיר.

אבי דיכטר: בבקשה, שתי דקות לרשותך.

יואב קיש: תודה.

יואב קיש: אני בין היוזמים וגם הנושא קרוב לליבי, וגם אני עוסק בו בוועדת הפנים.

יואב קיש: יש פה גם חברי כנסת וגם ראשי הרשויות ובכלל כל הגורמים הרלוונטיים לעניין.

יואב קיש: אנחנו עוסקים בנושא הסדרת ההתיישבות הצעירה כבר לא מעט זמן, ויש לנו הצוות.

יואב קיש: רונן, אני יודע שהמשימה היא על כתפיך, וחבל שפנחס לא פה.

יואב קיש: אני חושב שחשוב שהוא יהיה פה כמו שהוא היה בדיון שלי, וראינו שלפעמים יש חילוקי דעות גם בתוך הממשלה.

יואב קיש: גם בדיון שעשינו אנחנו, ולאחר מכן זה יצר איזשהו גל והד לאחר מכן.

יואב קיש: אבל בואו נשים את הפוליטיקות הקטנות בצד.

יואב קיש: בסוף יש לנו משימה אחת חשובה, והממשלה הזאת והציבור שבחר בה רוצים לעשות את העניין הזה.

יואב קיש: נתנו לכם את הכלים לעשות את זה, מינו אתכם אחראים לעניין הזה.

יואב קיש: לצערי, אני אומר את האמת, אני מרגיש שהדברים לא מתקדמים מספיק מהר.

יואב קיש: אני כמובן מצטרף לצער ומחזק את הפצועים מהפיגוע מאתמול בעפרה.

יואב קיש: אני תמיד מציף את זה, ודיבר גם חברי גליק, אני לא מאלה שאוהבים לתלות חלילה פיגוע נוראי במהלך מדיני כזה או אחר לטובת הכשרת יישוב.

יואב קיש: אני חושב שזה צריך להיות ב-24/7 או 24/6, לטפל בדברים האלה.

יהודה גליק: יש מקרים שזה דוחה שבת.

יואב קיש: כשזה פיקוח נפש, מסכים איתך.

יואב קיש: אבל בעניין הזה אני אומר, אנחנו צריכים ורוצים תוצאות.

יואב קיש: לא מספיק שהדברים נעשים בהכנות.

יואב קיש: אני אומר לך בצורה הכי ברורה, רונן, אתם צריכים לטפל במוקשים שיש לנו, והם מחולקים לרמות קושי שונות, אתה יודע היטב.

יואב קיש: בואו נתחיל לפחות עם הקלים.

יואב קיש: מה שאנחנו עוד לא צריכים החלטות ממשלה, שאולי יהיה בהם איזשהו לחץ מדיני.

יואב קיש: אבל יש הרבה שיכולים להסדיר גם ככה.

יואב קיש: יש לך ההסדרה של הבלונים, של הכבישים, עם זה אתה כבר יכול לרוץ.

יואב קיש: התחלתם, עשיתם צעד, תמשיכו.

יואב קיש: את עפרה צריך לעשות.

יואב קיש: יש הרבה דברים שאסור לנו לעצור.

יואב קיש: אני מרגיש בתור מי שכן מכיר ומקורב, שיש לכם רצון טוב, אבל הדברים לא זזים מספיק מהר.

יואב קיש: בסוף נמדדים בתוצאה הסופית.

יואב קיש: לצערי התוצאה הסופית לא מספיק טובה, אתם צריכים לפעול.

יואב קיש: תגיד לנו מה הקשיים שלך, נעזור לך להסיר אותם.

אבי דיכטר: תודה רבה.

אבי דיכטר: אני מסתכל על עצמנו כחברי הכנסת, אבל על הציבור שמסתכל עלינו ושואל את עצמו איך זה יכול להיות שדיון מהיר ניזום על-ידי חברי כנסת מהקואליציה והאופוזיציה, אבל לדיון מגיעים רק חברי כנסת מהקואליציה.

בצלאל סמוטריץ': בקודמים היו.

אבי דיכטר: כן.

אבי דיכטר: אני אגיד לך למה לא הגיעו היום.

אבי דיכטר: אני יכול לשער השערות טובות, כמו כל אחד מכם.

אבי דיכטר: אני אומר את זה בצער רב, מפני שאנחנו עוסקים בסוגיה קונקרטית של 6,000 איש שממתינים להסדרה.

אבי דיכטר: ואנחנו יודעים, 6,000 ישראלים, כמו כל אחד מאתנו.

אורית סטרוק: 6,000 בתי אב.

אבי דיכטר: סליחה, צודקת.

אבי דיכטר: 6,000 בתי אב ממתינים להסדרה, כל אחד יכול לעשות את המכפלה שהוא מוצא לנכון.

אבי דיכטר: זה סביב ה-25,000 איש שממתינים להסדרה.

אבי דיכטר: 150 איש משגעים פה לא את המדינה, את העולם, בחאן אל-אחמר כבר תקופה די ארוכה, על סליחה, פקקטה מאהל שכולנו יודעים בדיוק איך הוא התחיל ואיך הוא התפתח.

אבי דיכטר: כולנו היינו שם, כל אחד במשמרתו.

אבי דיכטר: 6,000 בתי אב אנחנו מעבירים שנה ועוד שנה ועוד שנה, ואני אומר לעצמנו, אלה ישראלים.

אבי דיכטר: ובצדק אמרו כאן מתייחסים שמדובר בישראלים שמשרתים בצבא, אזרחים שמשלמים את המיסים ושותפים ביחד עם כל אזרחי ישראל ונושאים בעול.

אבי דיכטר: אני חושב שבאיזשהו מקום האחריות שלנו היא יותר כבדה ממה שמבחן התוצאה מראה לנו, כפי שאמר קיש בצדק.

אבי דיכטר: 6,000 בתי אב, לא כולל את היישובים הגדולים.

אבי דיכטר: לא כולל את עפרה.

אבי דיכטר: אנחנו מדברים על 30 היישובים.

אבי דיכטר: כולנו יודעים על מה מדובר, על מקומות שיש בהם כרגע אי בהירות.

יהודה גליק: אבל עפרה הוקמה על-ידי מפלגת העבודה.

אבי דיכטר: מדובר על אותם מקומות שהם אי בהירות לגבי עצמם.

אבי דיכטר: אפשר לומר שזה ביצה ותרנגולת.

אבי דיכטר: מקום שהוא לא חד והוא לא ברור, הוא יותר מתקשה להביא את האנשים או לשמר את הקיים, מה לעשות.

אבי דיכטר: אני חושב שבנושא הזה ההחלטה להקים צוות, שזאת תהיה משימתו ועליו הוא ייבחן, ההסדרה.

אבי דיכטר: אנחנו חצי שנה מאז הדיון הקודם, שגם הוא היה חודשים ארוכים אחרי שהוקם הצוות של פנחס, ואנחנו רק עכשיו שומעים שישנם חמישה תקנים שאמורים בסוף החודש כנראה לעבור את הנציבות, לקבל את הפטור ולהיכנס לתלם העבודה.

אבי דיכטר: אני חושב שבסוגיה הזאת הקצב לא יכול לספק את התוצאה, שלא לומר את חלקי התוצאה.

אבי דיכטר: אנחנו מבינים שישנם מקומות, וזה נאמר כאן, יותר קשים להסדרה וישנם מקומות יותר קלים להסדרה.

אבי דיכטר: אני חושב שהמבחן הוא בסופו של דבר האם אנחנו נכנסים לתהליך של ייצור הסדרה ולהתחיל להוציא מה-6,000 שהם חסרי בהירות לחלוטין את סימן השאלה לגבי עתידם במקום שהם גרים בו היום.

אבי דיכטר: רונן, זה לא שמעבירים את התקנים למינהל האזרחי ועכשיו אורי צריך לחכות להחלטת הנציבות.

אבי דיכטר: זה דבר שבעיני ממש מחויבות של הממשלה, ולא חשוב אם זה משרד ראש הממשלה, משרד הביטחון, משרד המשפטים או מי שעוד שותף למהלך הזה.

אבי דיכטר: להסדיר את זה ולדחוף את זה קדימה.

אבי דיכטר: אני, אגב, חושב, בצלאל, שהחיים לא מתנהלים בטור, הם מתנהלים במקביל, בוודאי בכנסת, ואם ישנם ערוצים נוספים שייצרו לחץ, הם ערוצים לגיטימיים.

אבי דיכטר: ולא חשוב אם זה תהליך של חקיקה או תהליך של ועדות, ולא חשוב אם זו הוועדה הזאת או ועדת הפנים או כל ועדה אחרת שהיא רלוונטית לצורך הנושא הזה.

אבי דיכטר: לצערי לא תמיד אנחנו מסתכלים על המצב הזה כישראלים שגרים בדיוק כמו בכל מקום אחר.

בצלאל סמוטריץ': ונשלחו על-ידי הממשלות ושם כבר 20 שנה.

אבי דיכטר: הרי אף אחד מהמתיישבים שם הוא לא עבריין שהתיישב בניגוד להחלטת ממשלה.

אבי דיכטר: אני חושב שאנחנו לפחות כוועדה, בסוף ינואר, וללא קשר לשאלה איך יתפתחו הנושאים של הבחירות, נקיים דיון שבו אנחנו כבר נרצה לראות את תחילת הדברים זזים.

אבי דיכטר: אני אומר את זה במקביל לדברים האחרים שדיברת, חקיקה וכו'.

אבי דיכטר: אני חושב שחמישה תקנים – הרי כולנו מבינים, ואמר את זה אורי בצדק, כשהם יאושרו בנציבות, זה לא שהם מתחילים לעבוד למחרת.

אבי דיכטר: יש זמן הכשרה, ואני לא יודע כמה ייקח זמן ההכשרה הזה.

בצלאל סמוטריץ': קודם צריך למצוא אותם.

אבי דיכטר: אני מניח שלמצוא אותם יהיה יותר קל מאשר תפקידים אחרים, אם יהיה פטור, כמו שדובר כאן על-ידי רונן.

אבי דיכטר: אי אפשר שכבר שנה וחצי מאז ההחלטה המקורית, ואנחנו כבר כמעט שנה מאז הרצח של שבח רזיאל, שזה היה עוד איזה מאיץ לצערנו, מאיץ כואב אבל מאיץ במקרה הספציפי הזה של חוות גלעד.

אבי דיכטר: אני חושב שבאיזשהו מקום אנחנו מדינה קצת יותר אפקטיבית וקצת יותר אופרטיבית מאשר הקצב הזה, או הקצב אפילו שמסתמן.

אבי דיכטר: אנחנו בכל מקרה בסוף ינואר מתכוונים לשבת על המדוכה פעם נוספת, ואני מבקש בנושא הזה מצוות הוועדה להוציא במכתב את הדרישה שלנו בנושא הזה מהדרג המדיני, עם הנתונים שנמצאים ברשות הוועדה, כדי להבין לאן הדברים מתפתחים לפני הדיון של סוף ינואר.

אבי דיכטר: בסוף ינואר הדיון יהיה דיון אופרטיבי שאנחנו נבקש לקבל נתונים לאן זה מתפתח.

אבי דיכטר: אני זוכר את הדיונים שהיו בבג"ץ לגבי היישובים הבלתי מוכרים.

אבי דיכטר: אנחנו אפילו לא עוסקים פה ביישובים בלתי מוכרים.

אבי דיכטר: אנחנו עוסקים ביישובים מוכרים, מוסכמים.

אבי דיכטר: זאת אומרת, שם בג"ץ חייב את המדינה לפתוח בתי ספר, לתת את כל השירותים הנדרשים.

אבי דיכטר: אז לא יכול להיות שפה אנחנו תקועים בצעד אחד לאחור.

אבי דיכטר: לא נראה לי סביר, לא נראה לי הוגן, לא נראה לי ישראלי.

אבי דיכטר: תודה רבה.

אבי דיכטר: הישיבה נעולה.